Christine Antorini (SF), 1999-04-15:
Selv om ministeren i sin skriftlige fremlæggelse skriver, at disse ændringer lægger op til et opgør med tanken om en entydig måde at organisere et universitet på, oven i købet kalder det for et paradigmeskift, så mener vi i SF, at ændringerne er minimale i forhold til eksisterende lovgivning. Det understreges, at udviklingskontrakter bygger på frivillige aftaler mellem ministeriet og det enkelte universitet, og at kontrakterne bygger på universiteternes strategiplaner.
Der er da også flere høringssvar, der peger på, at dette samarbejde slet ikke behøver en lovændring.
I SF har vi principielt været positive over for udviklingskontrakter, hvis de bruges til at fokusere på få og klare udviklingsmål.
Det er godt, at det af bemærkningerne fremgår, at konsistorium skal godkende rektors forslag til udviklingskontrakter.
Men vi synes også, det ville være naturligt at understrege, at konsistorium skal inddrage de øvrige kollegiale organer i udformningen af kontrakterne.
Vi kan dog ikke rigtig se meningen med, at forudsætningen for at lave fri universitetsforsøg er indgåelse af en udviklingskontrakt.
Det vil sige, at det paradigmeskift, som ministeren ellers fremhæver skulle være nyt ved lovforslaget, det kan man faktisk allerede i dag.
Det nye består vist mest i, at Forskningsministeriet kan spille en mere aktiv rolle, fordi kontrakt og friforsøg nu skal følges ad.
Ét sted kunne vi i SF dog godt tænke os, at Forskningsministeriet aktivt brugte udviklingskontrakter, nemlig i de diskussioner, man er i gang med nu ude omkring på universiteterne om at sørge for at fremme, at der reelt kommer flere kvindelige forskere, at der kommer et smidigt generationsskifte, og at man sørger for at tage hul på den krise, der er på naturvidenskaberne, som også andre har peget på.
Men i SF ser vi stadig væk, at det helt afgørende problem i forhold til udviklingskontrakternes succes er, at de dels er bundet op på årlige finanslovbevillinger, dels at de er indført i en situation, hvor universiteterne er presset økonomisk.
Forskningsministeren har ved flere lejligheder udtalt, at Folketinget har mistillid til universiteterne, og derfor ønsker Folketinget mere hånd i hanke med dem.
Det er nogle udtalelser, som må stå for ministerens egen regning, for faktisk klarer dansk forskning sig fint sammenlignet med anden international forskning.
Det er ikke et argument for, at man ikke kan gøre det bedre, men det er heller ikke et argument for det modsatte.
Problemet er et andet, nemlig at der er et velbegrundet politisk ønske om, at stadig flere unge skal have en videregående uddannelse, men at ressourcerne ikke følger med det store meroptag, der har været på universiteterne.
Forskningsministeren har også fremsat forslag, der skulle øge studenterindflydelsen,
men alle de konkrete forslag er små, og de er reelt gennemført på en række af universiteterne helt frivilligt, uden at det behøver en lovændring.
SF vil derfor under udvalgsarbejdet stille ændringsforslag i forlængelse af både DSF's og LMS' forslag, der sikrer, at studielederen skal inddrage studenternæstformanden, når der skal træffes væsentlige beslutninger, og at studienævnet skal godkende undervisningsplaner samt undervisere.
Jeg mener også, det vil styrke beslutningsprocesserne på universiteterne, hvis ledelse på alle niveauer i universitetssystemet blev anerkendt som en karrierevej, at der blev en ret og pligt til efteruddannelse af alle ledere, og at den administrative hjælp til de valgte ledere også på studenterniveau blev øget.
Vi støtter ændringerne i forhold til ph.d.-studerendes status og ser umiddelbart ikke problemer i forslaget om øget samarbejde mellem institutionerne.
Men ligesom med udviklingskontrakter vil vi undersøge nærmere, om det overhovedet kræver en lovændring, eller om det ikke også fint kunne gøres inden for eksisterende lov, som mange høringssvar peger på. Vi synes, det er svært at være imod ændringerne, da de reelle lovændringer er få og små, men vi håber gennem udvalgsarbejdet at kunne få tilslutning til opstramning f.eks. på studenterindflydelsen.